Happy Valleyn laukkarata
Historia

Laukkakilpailut saapuivat Hongkongiin brittien mukana vuonna 1841. Happy Valley oli Hongkongin ensimmäinen laukkarata, ja se avattiin vuonna 1845. Rata rakennettiin soiselle alueelle Wong Nai Chungin kylän itäpuolelle, joka on yksi lähiseudun harvoista tasaisista paikoista. Tehdäkseen tilaa radalle Hongkongin siirtomaahallinto kielsi läheisiltä kyliltä riisin viljelemisen radan lähistöllä. Wong Nai Chungin kylän nimi tarkoitti keltaisen mudan laaksoa, mutta Hongkongin eurooppalaisten asukkaiden keskuudessa alue tunnettiin onnellisena laaksona, Happy Valley, jonka mukaan rata sai nimensä. Nimitys tuli alueella sijainneista useista hautausmaista, joiden ajateltiin tuovan onnellinen elämä tuonpuoleisessa. Ovaalinmuotoista kilparataa rajasi bambusta tehty aita, ja katsojia varten pystytettiin tarpeen mukaan bambusta ja palmunlehvistä tehtyjä väliaikaisia katsomorakennuksia, joita kutsuttiin nimellä matshed.
Ensimmäinen kaksipäiväinen kilpailutapahtuma Happy Valleyn radalla järjestettiin joulukuussa 1846. Sen järjesti pieni ryhmä laukkakilpailuista kiinnostuneita upseereja, virkamiehiä ja liikemiehiä. Eteläkiinalaiseen kulttuuriin ei perinteisesti kuulunut kiinnostus hevoskilpailuihin, mutta vuosien kuluessa myös Hongkongin kiinalaisväestö innostui laukkakilpailuista. 1860-luvun puoliväliin tultaessa vuoden suurimmat kilpailutapahtumat Happy Valleyssä olivat kasvaneet julkisiksi piknikeiksi, joita varten rata oli koristeltu lipuin ja värikkäin nauhoin ja joissa soitti sotilassoittokunta. Ensimmäinen Hongkongin derby järjestettiin 1873, ja vuonna 1884 perustettiin Hong Kong Jockey Club (HKJC) edistämään laukkaurheilua Hongkongissa. Noin vuonna 1890 Hong Kong Golf Club rakennutti laukkaradan keskelle yhdeksän väylän golfradan. HKJC korvasi vuonna 1896 siihen asti käytetyt matshed-rakenteiset hevostallit, joita pidettiin paloturvallisuusriskinä, kaksikerroksisella tiilisellä tallilla, jossa oli paikat 80 hevoselle.
Vuoteen 1890 asti kuka tahansa sai pystyttää kilpailukautta varten radan ympärille matshed-katsomon ilman erillistä maksua, kunhan haki sille luvan. Tämä johti kuitenkin siihen, että matshedejä oli kiinni toisissaan radan ympärillä lopulta 26 niin, että ne muodostivat yhtenäisen rakennelman. Lisäksi luvan hakijoiden määrä kasvoi vuosi vuodelta. Niinpä Hongkongin yleisten töiden ministeriö päätti vuodesta 1891 lähtien rajoittaa matshedien määrää 19 ennalta määrättyyn paikkaan, joiden rakennusoikeudet huutokaupattiin. 26. helmikuuta 1918 järjestettyjen kilpailujen aikana matshed-katsomot romahtivat ja syttyivät palamaan. Palo levisi nopeasti läpi katsomoiden jäänteiden, ja yli 600 ihmistä kuoli. Palon jälkeen siirtomaahallinto vuokrasi HKJC:lle maata, jolle se rakennutti tiilestä ja betonista pysyvän katsomorakennuksen. Se valmistui kilpailukaudeksi 1919.
Kilpailut Happy Valleyssä taukosivat Japanin miehitettyä Hongkongin vuonna 1941. Laukkarata toimi miehityksen aikana internointileirinä, mutta palasi jälleen kilpailukäyttöön miehityksen päättymisen jälkeen vuonna 1947. HKJC on sittemmin laajentanut katsomorakennusta useaan kertaan vastatakseen kasvaneeseen kysyntään. Ensimmäinen ilta-aikaan keinovalaistulla radalla järjestetty laukkakilpailu Happy Valleyssä pidettiin lokakuussa 1973. Happy Valley tunnetaankin parhaiten juuri iltakilpailuistaan, joita järjestetään radalla keskiviikkoisin syyskuusta heinäkuuhun. Tyypilliseen kilpailupäivään kuuluu noin 8–10 lähtöä, joiden aikana lyödään vetoa yhteensä noin miljardilla Hongkongin dollarilla.